I danske daginstitutioner er det svært for børn med anden etnisk baggrund at finde brune dukker og hudfarvede tuscher, der matcher deres egen hudfarve. Ligesom der findes meget få højtlæsningsbøger — hvis overhovedet nogen — om kulturmøder for helt små børn.

Derfor bliver brune børn ekskluderet endnu mere, hvis de bliver tvunget i institution, som regeringen, DF og S har bestemt sig for i den nye ghettoplan. Det mener kultursociolog Camilla Kaj Paulsen, der netop har udgivet den første danske børnebog om kulturmøder for 3-5-årige.

»I mine ører er det meget modstridende, at man som politiker siger, at man ønsker et samfund, hvor alle er frie og lige, hvilket man fører ud i livet via tvang og ulighed. Når man tvinger børn i institution, fratager man dem de lige rettigheder, vi ellers bryster os at have i Danmark«, siger hun.